A4-0049/98

Päätöslauselma komission menettelystä oletetuissa petos- ja säännönvastaisuustapauksissa matkailun alalla

Euroopan parlamentti, joka

- ottaa huomioon EY:n perustamissopimuksen 138 c ja 206 artiklan,

- ottaa huomioon työjärjestyksensä 148 artiklan,

- ottaa huomioon talousarvion valvontavaliokunnan mietinnön ja liikenne- ja matkailuvaliokunnan lausunnon (A4-0049/98);

1. Tekee seuraavat johtopäätökset:

a) Parlamentin saamat tiedot

Euroopan komissio on pidättänyt olennaista tietoa parlamentilta ja sen kertomuksista päätellen myös tilintarkastustuomioistuimelta, antanut tietoja vain kohtuuttomalla viiveellä ja ajoittain tarjonnut harhaanjohtavaa tietoa siitä lähtien, kun vuonna 1989 ensi kerran osoitettiin huolestuneisuutta matkailuyksikön mahdollisista sisäisistä petoksista ja lahjonnasta;

b) Yksityisiin henkilöihin kohdistetut toimet

Komissio ryhtyi hitaasti kurinpitomenettelyyn kyseessä olevaa henkilökuntaa kohtaan, eikä se ole vieläkään toteuttanut mitään toimia koskien virkarakenteessa ylempänä olevia hallinnollisia virkamiehiä. Sisäisiä tutkimuksia tekivät elimet, jotka olivat vastuussa komission hallinnolle. Komissio ei omasta aloitteestaan tiedottanut lainkaan asianmukaisille oikeusviranomaisille epäilyksistään, jotka koskivat sen oman henkilökunnan mahdollista rikollista toimintaa, ja joissakin tapauksissa se viivytti rikostutkimuksia kieltäytymällä pidättämästä virallista koskemattomuutta pyynnöistä huolimatta;

c) Hallintokulttuuri

Suoriin menoihin liittyvät käytännöt, määräykset ja menettelyt ovat etenkin tarjouspyyntöihin liittyen löyhiä ja riittämättömiä, ja joka tapauksessa niitä sovelletaan huonosti. Komission kaikkien tasojen johtajat sietivät pitkään huonoiksi ja vääriksi todettuja hallinnollisia käytäntöjä, kunnes ne tulivat julkiseen tietoon;

d) Uskottavuus ja vastuu

Komission vastuu poliittisille ja oikeudellisille viranomaisille ei ole taattu eikä siihen voi pakottaa. Parlamentin valtaa myöntää vastuuvapaus heikentää se, ettei se saa pyytämiään tietoja samalla, kun oikeusviranomaisten tekemiä tutkimuksia voidaan vaikeuttaa soveltamalla virallisen koskemattomuuden periaatetta. Tässä tilanteessa Euroopan toimielinten uskottavuus kärsii vakavasti, eikä julkista luottamusta niihin voida palauttaa, ellei vastuuperiaatetta saada toimimaan käytännössä;

e) Tutkimusten kulku

Useisiin jäsenvaltioihin liittyneitä tapauksia koskenutta tutkimusta sävytti huono kansallisten yksiköiden välinen koordinointi. Komissio ei pystynyt takaamaan koordinaatiota eikä se esittänyt uudistuksia, joiden avulla se voisi johtaa tällaisia tutkimuksia;

2. Pitää tarpeellisena tarkastella syitä, joiden vuoksi Euroopan parlamentti ja kansalliset oikeusviranomaiset eivät ole voineet saattaa komissiota vastuuseen sen virkamiesten toimista. Pitää myös tarpeellisena uudistuksia, jotta komissiosta tulisi hallinnoltaan entistä avoimempi ja vastuullisempi elin; ei sulje pois mahdollisuutta perustaa tutkintavaliokunta, ottaen huomioon edellä mainitut ongelmat, jotka toimivat komission demokraattisen ja oikeudellisen vastuun asianmukaisen toiminnan esteinä, ehdottaa toimielinten välistä sopimusta, jossa komissiolle asetetaan samat velvoitteet Euroopan parlamentin talousarvionvalvontavaliokuntaa kohtaan, kuin sillä on nykyisessä tutkintavaliokuntamenettelyssä;

3. Pahoittelee, että Euroopan komission matkailuyksikössä tapahtuneiksi epäiltyjen rikosten pitkittyneet tutkimukset vaikuttivat haitallisesti matkailuun kokonaisuutena sekä yhteisön toimiin tällä alalla.

4. a) Pyytää komissiota välittämään parlamentille tästä hetkestä alkaen säännöllisesti seuraavat tiedot:

- luettelo kaikista käynnissä olevista sisäisistä tutkimuksista, jotka liittyvät Euroopan toimielinten virkamiehiin kohdistuviin petos- tai lahjontasyytöksiin,

- luettelo kaikista varainhoidon valvonnasta vastaavan pääosaston suorittamista erityistilintarkastuksista;

b) vuoden 1996 vastuuvapautta ei pitäisi myöntää, ennen kuin nämä tiedot on toimitettu hyväksyttävässä muodossa parlamentille ja ennen kuin komissio on ryhtynyt toimiin sen takaamiseksi, että toimivaltaiset kansalliset oikeusviranomaiset saavat automaattisesti ja viipymättä tiedot tapauksista, joissa virkamiesten epäillään syyllistyneen petoksiin, lahjontaan tai muihin rikoksiin;

5. Kehottaa talousarvion valvontavaliokuntaa tekemään ehdotuksia, joilla uudistetaan sen rakenteita ja menettelyjä sen tehtävien kasvavaa merkitystä vastaavalla tavalla ja jotka takaavat Euroopan parlamentin suorittaman täydellisen ja tehokkaan EU:n talousarvion menojen valvonnan;

6. Kehottaa puhemiestään välittämään tämän päätöslauselman komissiolle, neuvostolle ja tilintarkastustuomioistuimelle.